1.Uvod

Uredba (ES) št. 862/2007 (v nadaljnjem besedilu: Uredba) določa skupna pravila za pripravo evropskih statistik o migracijah in mednarodni zaščiti v Evropski uniji (EU). Te statistike zajemajo mednarodne migracijske tokove v EU, iz nje in znotraj nje, stanje migrantskega prebivalstva v EU ter pridobitve in izgube državljanstva države članice EU. Zajemajo tudi statistične podatke o azilu in upravljanih migracijah, ki zadevajo:

·prošnje za azil, vključno s prošnjami mladoletnikov brez spremstva, odločbe na prvi stopnji in odločbe o pritožbah za priznanje ali odvzem različnih oblik statusa mednarodne zaščite ter osebe, preseljene v EU;

·statistiko o uporabi uredbe Dublin III v državah članicah;

·državljane držav nečlanic EU (tretjih držav), ki jim je zavrnjen vstop v državo članico na zunanji meji ali za katere je ugotovljeno, da se v skladu z nacionalno zakonodajo o priseljevanju nezakonito zadržujejo na ozemlju;

·dovoljenja za prebivanje, izdana državljanom tretjih držav, trajanje veljavnosti dovoljenja in razlog (kategorija priseljevanja) za izdajo dovoljenja in

·državljane tretjih držav, ki jim je odrejeno, da morajo v skladu z zakonodajo o priseljevanju zapustiti ozemlje države članice, ali ki so ga po izdaji take odredbe dejansko zapustili, razčlenjene po državljanstvu.

S členom 12 Uredbe se zahteva, da „[d]o 20. avgusta 2012 in nato vsaka tri leta Komisija Evropskemu parlamentu in Svetu posreduje poročilo o statistikah, zbranih v skladu s to uredbo, in o njihovi kakovosti“.

To je četrto poročilo Komisije o izvajanju Uredbe, ki sledi poročilom, sprejetim v letih 2012, 2015 in 2018. Vsebuje informacije o napredku, ki so ga države članice v sodelovanju s Komisijo (Eurostat) od leta 2018 dosegle pri izvajanju Uredbe, in predstavlja naslednje korake za nadaljnje izboljšanje kakovosti teh statistik. V oddelku 2 so na kratko opisani najpomembnejši dosežki. V oddelku 3 so obravnavani splošni napredek in vidiki kakovosti statistik, pripravljenih za referenčna obdobja med letoma 2018 in 2020. Oddelek 4 se osredotoča na tekoče delo za izvajanje revidiranih zahtev glede statistike za referenčna obdobja od leta 2021 in na nove pobude za obravnavanje vse večjih potreb politike v prihodnjih letih. Oddelek 5 vsebuje sklepne ugotovitve poročila in predstavitev naslednjih korakov.

2.Najpomembnejši dosežki od leta 2018

Po obdobju nenehnih izboljšav, ki so privedle do prejšnjega poročila za leto 2018, sta se splošna dostopnost in kakovost podatkov – zlasti celovitost, pravočasnost, primerljivost in točnost – v vseh podatkovnih zbirkah ustalili na visoki ravni. Vendar so se zaradi hitro spreminjajoče se narave migracij v EU pojavile nove potrebe po pravočasnejših in podrobnejših statistikah o azilu, vrnitvah, preselitvah in dovoljenjih za prebivanje.

Komisija je maja 2018 sprejela predlog uredbe o spremembi Uredbe za razširitev podatkovnih zahtev o azilu in upravljanih migracijah. V Uredbi (EU) 2020/851 so znatno posodobljeni statistični podatki o azilu in upravljanih migracijah v smislu novih spremenljivk, podrobnejših razčlenitev in pogostejšega zbiranja podatkov za referenčna obdobja od leta 2021. Nove zahteve je bilo treba postopoma uvesti v obdobju od začetka veljavnosti navedene uredbe, tj. 12. julija 2020, do 1. julija 2021. V skladu s členom 11a Uredbe je Komisija na podlagi utemeljenih zahtev 16 državam članicam odobrila začasna odstopanja. Eurostat bo redno spremljal napredek pri potrebnih prilagoditvah v nacionalnih sistemih za pripravo statistik v zadevnih državah članicah. Dostopnost podatkov se je od marca 2021 že izboljšala z objavljanjem mesečnih (prošnje za azil) in četrtletnih (odločbe o azilu prve stopnje, vrnitve) podatkov.

Nove zahteve za obvezno zbiranje podatkov o azilu in upravljanih migracijah je treba uvesti za vsa veljavna referenčna obdobja od januarja 2021. Da bi se zagotovil nemoten postopek, je Eurostat v letu 2020 sodeloval z nacionalnimi strokovnjaki, da bi ustrezno revidirali relevantne tehnične smernice za zbiranje podatkov, in novembra 2020 je strokovna skupina odobrila vse nove različice. Poleg tega se vsi postopki priprave posodabljajo v skladu z ustreznimi roki za revidirano mesečno, četrtletno in letno zbiranje podatkov – vključno s posodobljenimi metodologijami, predlogami za poročanje, postopki in formati za pošiljanje podatkov ter pravili za potrjevanje.

Kot se zahteva s členom 9b Uredbe, Komisija iz proračuna EU zagotavlja finančni prispevek za podporo potrebnim razvojnim ali izvedbenim ukrepom v državah članicah. Ustrezni instrumenti so nepovratna sredstva, ki jih zagotavlja Eurostat, ter podpora v okviru novega Sklada za azil, migracije in vključevanje.

Poleg tega so Eurostat in države članice še naprej vlagali v kakovost podatkov in metodološke izboljšave. Prvič, dosežen je bil napredek glede napačnega razvrščanja demografskih dogodkov; vključitve/izključitve prosilcev za azil in beguncev; medpodročne usklajenosti med podatki o migracijah, azilu in dovoljenjih za prebivanje; in zagotavljanja doslednega demografskega ravnovesja. Drugič, vzpostavljeno je bilo prostovoljno zbiranje podatkov, da bi se obravnavale hitro razvijajoče se potrebe politike in s tem kratkoročno ohranila visoka ustreznost, vključno s podatki o mladoletnikih brez spremstva, ki zaprosijo za azil, vrnitvah po četrtletju ter migracijah v novo sestavo EU in iz nje po izstopu Združenega kraljestva. Nazadnje so države članice in Eurostat v razmerah pandemije COVID-19 poskrbeli, da se podatki pošiljajo in objavljajo v skladu s koledarjem objav.

Tehnične izboljšave so pripomogle k ohranitvi visoke ustreznosti statističnih rezultatov, pa tudi k učinkovitejšima potrjevanju in obdelavi podatkov. Poleg tega stalno redno zbiranje obsežnih in kakovostnih metapodatkov omogoča oceno in spremljanje kakovosti vhodnih podatkov. Po potrebi so bili za zagotovitev skladnosti s pravnimi obveznostmi poslani upravni dopisi.

3.Kakovost pripravljenih statistik

Komisija (Eurostat) je pri razširjanju teh evropskih statistik še naprej tesno sodelovala z vsemi ustreznimi nacionalnimi organi. Nacionalni statistični uradi so glavni dobavitelji statističnih podatkov o migracijskih tokovih, pridobitvah državljanstva in stanju prebivalstva. Statistike o dovoljenjih za prebivanje in azilu Komisija običajno prejme neposredno od ministrstev za notranje zadeve ali uradov za priseljevanje. Statistike o mejnem nadzoru in odstranitvi migrantov brez urejenega statusa prav tako predložijo ministrstva za notranje zadeve ali uradi za priseljevanje, lahko pa tudi policijski organi.

Da bi se ocenila kakovost vhodnih podatkov, Eurostat od držav članic zbira obsežne količine metapodatkov in informacij o kakovosti. Tako dobljena poročila o nacionalnih metapodatkih, ki so javna, so podlaga za preverjanje kakovosti, vrednotenje in nadaljnje izboljšave. Uporabnikom so v pomoč pri pravilni razlagi in uporabi statističnih podatkov. V naslednjih oddelkih so ločeno obravnavane različne razsežnosti kakovosti.